Perzh dibar Coronado e kevandir Amerika eo bezañ deuet a-benn da sioulaat ar jeu gant an henvroidi. Dre se e oa bet anvet evel gouarnour Galizia Nevez (a zo Sinaloa ha Nayarit e Mechiko hiziv-an-deiz) e 1538. Kaset e voe dan hanternoz, da Mechiko Nevez men em gavas gant Marcos de Niza a gontas dezhañ pegen pinvidik e oa Cibola. Choant a savas e Coronado ha kemer a reas penn an hent da zizoleiñ ar gêr-aour. E 1540 ez eas kuit e penn ur bagad 340 Spagnol, 300 henvroad hag ur miliad a sklaved indian pe afrikan.